ORDE do 8 de outubro de 2007 pola que se lle cede ao Concello de Padrón un camión de recollida de lixo propiedade da Comunidade Autónoma de Galicia.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 05/11/2007

Por orde da por entón Consellería de Ordenación do Territorio e Obras Públicas, do 26 de marzo de 1991, convocáronse axudas a entidades locais en materia de xestión de residuos sólidos urbanos, que prevía medidas como a cesión de vehículos recolectores compactadores de lixo.
A posta a disposición do antedito vehículo efectuouse a través dun convenio de colaboración específico, do 9 de decembro de 1991, por un período de dez anos.
Unha vez rematado o período temporal de cesión en uso do antedito vehículo, procede agora, unha vez que o Concello de Padrón aceptou por escrito a cesión da súa titularidade, ao abeiro do disposto na Lei 3/1985, do 12 de abril, do patrimonio da Comunidade Autónoma galega, e no regulamento que a desenvolve, o Decreto 50/1989, do 9 de marzo, proceder á súa cesión, unha vez tramitados os oportunos expedientes de cesión, de conformidade co disposto no artigo 35 bis da devandita lei e no artigo 96 bis do seu regulamento.
Por todo o exposto, en uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Cédeselle en propiedade ao Concello de Padrón o vehículo recolector-compactador matrícula C-4072-AY, número de bastidor VSKM1116GMB350460.
Artigo 2º
A dita cesión, que se instrumentará a través dunha acta para o efecto asinada co dito concello, terá que levarse a cabo de acordo coas seguintes cláusulas:
1. O vehículo cedido destinarase á recollida e transporte de residuos sólidos urbanos.
2. Esta cesión, en propiedade, outórgase con carácter definitivo, sen prexuízo do previsto nos puntos seguintes.
3. O concello cesionario deberá realizar, ante a Xefatura Provincial de Tráfico, os trámites precisos para o cambio de titularidade do vehículo.
4. Así mesmo, o concello comprométese a efectuar o pagamento dos importes debidos, en concepto de imposto de circulación de vehículos de tracción mecánica.
5. Serán causas de resolución da cesión acordada, revertendo o ben ao patrimonio da Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que aqueles experimentasen, as seguintes:
-Non aplicación á fin sinalada no número 1) deste artigo.
-Non reinvestir o importe do seu alleamento na adquisición doutro ben para a mesma finalidade.
-A súa utilización con grave quebrantamento.
-En xeral, o incumprimento das condicións de cesión.
6. A Consellería de Medio Ambiente e Desenvolvemento Sostible poderá comprobar o cumprimento das obrigas aparelladas á cesión, ao abeiro das facultades de control e vixilancia da cesión, segundo o disposto no artigo 87 do Decreto 50/1989, do 9 de marzo, polo que se aprobou o regulamento de execución da Lei 3/1985, do 12 de abril, do patrimonio da comunidade autónoma.
7. A entidade local cesionaria responderá fronte a terceiros de todos os danos que poidan derivarse, directa ou indirectamente, da utilización do vehículo cedido.
Artigo 3º
A cesión formalizarase mediante acta, subscrita polo secretario xeral da Consellería de Medio Ambiente e Desenvolvemento Sostible e o órgano competente do concello, na que deberá constar o acordo de cesión e a aceptación do cesionario segundo o disposto nesta orde.
Disposicións derradeiras
Primeira.-A Consellería de Medio Ambiente e Desenvolvemento Sostible, a través da secretaría xeral, realizará os trámites necesarios para a execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de outubro de 2007.
Manuel Vázquez Fernández
Conselleiro de Medio Ambiente e Desenvolvemento Sostible